CELEX: 
Language: ro
Date: 2020-05-14 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2019/517 al Parlamentului European și al Consiliului prin stabilirea criteriilor de eligibilitate și de selecție și a procedurii de desemnare a registrului pentru numele de domeniu de nivel superior .eu

COMISIA
                             EUROPEANĂ

                                                        Bruxelles, 14.5.2020
                                                        C(2020) 3075 final

                 REGULAMENTUL DELEGAT (UE) …/… AL COMISIEI

                                          din 14.5.2020

      de completare a Regulamentului (UE) 2019/517 al Parlamentului European și al
     Consiliului prin stabilirea criteriilor de eligibilitate și de selecție și a procedurii de
          desemnare a registrului pentru numele de domeniu de nivel superior .eu

                                 (Text cu relevanță pentru SEE)

RO                                                                                                RO
 ---pagebreak---                                           EXPUNERE DE MOTIVE

     1.       CONTEXTUL ACTULUI DELEGAT
     Domeniul de nivel superior .eu îi conferă Europei o identitate proprie pe internet. Scopul
     acestuia este de a face să crească vizibilitatea UE pe internet și opțiunile în materie de nume
     de domenii pe care le au la dispoziție utilizatorii, precum și de a promova dezvoltarea
     comerțului electronic. Regulamentul (UE) 2019/5171, de modificare și abrogare a
     Regulamentului (CE) nr. 733/20022 și de abrogare a Regulamentului (CE) nr. 874/2004 al
     Comisiei3, a intrat în vigoare la 18 aprilie 2019 și stabilește noi norme pentru punerea în
     aplicare și funcționarea numelui de domeniu de nivel superior .eu. Noile norme se vor aplica
     de la 13 octombrie 2022 și vor asigura flexibilitatea de care are nevoie domeniul .eu pentru a
     se adapta la schimbările rapide de pe piață, modernizând în același timp structura de
     guvernanță a acestuia.
     Regulamentul (UE) 2019/517 împuternicește Comisia să adopte acte delegate și de punere în
     aplicare care sunt esențiale pentru selectarea registrului responsabil de numele de domeniu de
     nivel superior și pentru operarea acestuia. În particular, articolul 8 din Regulamentul (UE)
     2019/517 deleagă Comisiei competența de a adopta acte delegate, în conformitate cu articolul
     290 din TFUE, referitoare la criteriile de eligibilitate și de selecție și la procedura de
     desemnare a registrului. În conformitate cu articolul 19 alineatul (2) din Regulamentul (UE)
     2019/517, până la 12 octombrie 2021, Comisia are obligația de a lua măsurile necesare pentru
     a desemna o entitate ca registru pentru administrarea și gestionarea numelui de domeniu de
     nivel superior .eu și pentru a încheia un contract cu această entitate.

     2.       CONSULTĂRI PREALABILE ADOPTĂRII ACTULUI
     În conformitate cu articolul 18 alineatul (4) din Regulamentul 2019/517, Comisia a efectuat,
     înainte de adoptarea prezentului regulament delegat, o consultare amplă a experților. În
     particular, Comisia s-a consultat cu statele membre în privința guvernanței internetului, prin
     intermediul Grupului la nivel înalt pentru guvernanța internetului („grupul”). Grupul
     acționează ca o platformă în cadrul căreia Comisia și statele membre fac schimb de informații
     și convin asupra unei game largi de aspecte având legătură cu guvernanța internetului.
     Reprezentanți ai Consiliului Uniunii Europene și ai Parlamentului European au fost, de
     asemenea, invitați să participe la reuniunile grupului în care a fost discutat prezentul act
     delegat. Consultarea a avut loc în cursul a trei reuniuni ale grupului (din iunie, octombrie și
     noiembrie 2019) și prin intermediul unei consultări online, în cadrul căreia membrilor
     grupului li s-a oferit posibilitatea de a prezenta observații scrise cu privire la proiectul de act
     delegat.
     Consultările au arătat că, în ansamblu, statele membre sprijină proiectul de propunere al
     Comisiei. Au fost discutate diferite aspecte ale proiectului de propunere, cum ar fi importanța
     asigurării transparenței în evaluarea criteriilor de selecție, importanța asigurării concurenței în
     procesul general de selecție și importanța existenței unor dispoziții privind cazurile de
     întrerupere a negocierilor contractuale. În ceea ce privește funcția de registrator pe care
     Comisia ar putea să solicite registrului să o îndeplinească în anumite cazuri, unii reprezentanți
     ai statelor membre au subliniat, de asemenea, importanța asigurării unui tratament corect și
     echitabil al registratorilor terți. Comisia a confirmat că a ținut cont de observațiile statelor
     membre și că le-a inclus în actul delegat, precum și că alte observații, cu caracter mai general,
     1
            JO L 91, 29.3.2019, p. 25.
     2
            JO L 113, 30.4.2002, p. 5.
     3
            JO L 162, 30.4.2004, p. 40.

RO                                                   1                                                     RO
 ---pagebreak---      ale statelor membre vor fi la rândul lor avute în vedere în alte etape ale procedurii de selecție,
     de exemplu în cererea de candidaturi pentru selectarea registrului.
     Comisia publică regulamentul delegat pe site-ul său web pentru o consultare publică de patru
     săptămâni înainte de adoptare.

     3.       ELEMENTELE JURIDICE ALE ACTULUI DELEGAT
     Prezentul regulament delegat conține trei părți principale.
     Prima parte prezintă obiectivul și domeniul de aplicare al actului.
     A doua parte are drept obiect criteriile de eligibilitate și de selecție pentru procedura de
     selecție. În particular, articolul 3 prevede că pentru a fi eligibilă pentru procedura de selecție,
     o entitate:
     -       ar trebui să fie o organizație fără scop lucrativ, mai exact fie o organizație individuală,
     fie un consorțiu de entități. În cazul în care una sau mai multe entități care fac parte din
     consorțiu sunt entități cu scop lucrativ, dosarul de candidatură ar trebui să furnizeze informații
     cu privire la măsurile pe care consorțiul se angajează să le ia pentru a garanta separarea
     juridică și financiară dintre orice activitate cu scop lucrativ și îndeplinirea funcției de registru
     .eu;
     -       ar trebui să aibă sediul social, administrația centrală și locul principal de desfășurare a
     activității pe teritoriul Uniunii. (În cazul în care candidatul este un consorțiu, cerința se aplică
     tuturor entităților componente ale acestuia.) Dosarul de candidatură ar trebui să indice în mod
     explicit și statul membru în care este înregistrată organizația;
     -      ar trebui să își îndeplinească sarcinile în calitate de contractant principal, nu ca agent
     sau subcontractant, cu excepția unor circumstanțe specifice, cum ar fi dacă acest lucru este
     necesar pentru desfășurarea activității și dacă s-a obținut o autorizație scrisă din partea
     Comisiei.
     Toți candidații considerați eligibili vor fi clasificați pe baza următoarelor criteriilor de selecție
     enumerate în continuare.
     -       Calitatea serviciilor (cu o pondere de 40 %): candidații vor trebui să demonstreze
     modul în care îndeplinesc cerințele stabilite în Regulamentul (UE) 2019/517 potrivit cărora
     domeniul de nivel superior .eu trebuie să fie gestionat într-un mod care să asigure o calitate a
     serviciilor ridicată. Aceștia vor trebui să demonstreze, de asemenea, că vor asigura un nivel
     ridicat de securitate și de încredere în domeniul de nivel superior .eu prin utilizarea unor
     măsuri de ultimă generație și a unor bune practici.
     -       Resurse umane și tehnice (cu o pondere de 30 %): candidații vor trebui să furnizeze
     informații privind resursele lor umane și tehnice dedicate organizării, administrării și
     gestionării domeniului de nivel superior .eu. Aceștia vor trebui să furnizeze informații exacte
     cu privire la tipul de organizare, administrare și gestionare pe care intenționează să le instituie
     pentru îndeplinirea acestor funcții. Candidații vor trebui, de asemenea, să furnizeze informații
     privind resursele de care dispun pentru a îndeplini funcția de registrator, inclusiv privind
     capacitatea lor umană și tehnică, în cazul în care Comisia le solicită să asigure o astfel de
     funcție pentru a îndeplini obiectivele de politică specifice având legătură cu obiectivul,
     prevăzut în Regulamentul 2019/517, de promovare a accesibilității și a utilizării numelui de
     domeniu de nivel superior .eu.

RO                                                    2                                                      RO
 ---pagebreak---      -        Capacitatea financiară și respectarea normelor (cu o pondere de 30 %): candidații vor
     trebui să furnizeze informații detaliate care să demonstreze un nivel adecvat de securitate și
     stabilitate financiară, precum și aplicarea unor principii de bună gestiune financiară.
     A treia parte stabilește cadrul pentru procedura de selecție. Comisia se va asigura că
     procedura este deschisă și transparentă și ar putea solicita sprijinul unor experți externi.
     Procedura va avea loc în două etape:
     -      prima etapă cuprinde verificarea eligibilității. În această etapă, Comisia va efectua o
     primă triere pe baza criteriilor de eligibilitate și va publica o listă a candidaților eligibili;
     -      a doua etapă cuprinde stabilirea unui clasament și desemnarea registrului. În această
     etapă, Comisia va ierarhiza candidații eligibili, pe baza criteriilor de selecție. Comisia va
     adopta apoi o decizie de desemnare a registrului, care va fi candidatul cel mai bine plasat în
     clasament.
     În cazul în care una dintre părți pune capăt negocierilor contractuale, Comisia va desemna ca
     registru următorul candidat eligibil din clasament. În cazul în care acest lucru nu este posibil,
     Comisia va lansa o altă cerere de candidaturi pentru selectarea registrului.

RO                                                  3                                                    RO
 ---pagebreak---                        REGULAMENTUL DELEGAT (UE) …/… AL COMISIEI

                                                   din 14.5.2020

            de completare a Regulamentului (UE) 2019/517 al Parlamentului European și al
           Consiliului prin stabilirea criteriilor de eligibilitate și de selecție și a procedurii de
                desemnare a registrului pentru numele de domeniu de nivel superior .eu

                                           (Text cu relevanță pentru SEE)

     COMISIA EUROPEANĂ,
     având în vedere Tratatul privind funcționarea Uniunii Europene,
     având în vedere Regulamentul (UE) 2019/517 al Parlamentului European și al Consiliului din
     19 martie 2019 privind punerea în aplicare și funcționarea numelui de domeniu de nivel
     superior .eu, și de modificare și abrogare a Regulamentului (CE) nr. 733/2002 și de abrogare a
     Regulamentului (CE) nr. 874/2004 al Comisiei4, în special articolul 8 alineatul (1),
     întrucât:
     (1)      Scopul prezentului regulament este de a stabili criteriile de eligibilitate și de selecție,
              precum și procedura de desemnare a registrului însărcinat cu organizarea,
              administrarea și gestionarea domeniului de nivel superior .eu.
     (2)      Registrul ar trebui să fie selectat pe baza unei proceduri de selecție deschise,
              transparente și nediscriminatorii, care să permită un proces de selecție echitabil și
              competitiv. În acest scop și pentru ca informația să ajungă la cel mai mare număr
              posibil de candidați eligibili, cererea de candidaturi ar trebui publicată în Jurnalul
              Oficial al Uniunii Europene.
     (3)      Procedura de selecție ar trebui să fie organizată de Comisie în două etape, pentru a
              asigura transparența procesului și o utilizare eficientă a resurselor.
     (4)      În prima etapă a procedurii, Comisia ar trebui să verifice eligibilitatea candidaților,
              pentru a se asigura că aceștia respectă caracteristicile minime ale registrului stabilite în
              Regulamentul (UE) 2019/517.
     (5)      În cea de a doua etapă a procedurii, Comisia ar trebui să stabilească clasificarea
              candidaților eligibili pe baza unor criterii prin care să se asigure faptul că organizarea,
              administrarea și gestionarea domeniului de nivel superior .eu este conformă cu
              obiectivele de sprijinire a pieței unice digitale, de creare unei identități europene online
              și de încurajare a activităților transfrontaliere online. Pentru a se asigura că aceste
              obiective sunt îndeplinite, Comisia ar trebui să acorde o pondere adecvată, în cadrul
              procedurii de selecție, calității serviciilor, resurselor umane și tehnice alocate și
              capacității financiare a candidaților.
     (6)      Pentru a asigura supravegherea adecvată și la timp a funcțiilor principale ale
              registrului, infrastructura necesară pentru îndeplinirea acestor funcții ar trebui să fie
              situată în Uniune. Această infrastructură ar trebui să includă, printre altele, software-
              ul, hardware-ul și alte echipamente necesare pentru administrarea, funcționarea și

     4
              JO L 91, 29.3.2019, p. 25.

RO                                                       4                                                   RO
 ---pagebreak---             gestionarea domeniului de nivel superior .eu, cum ar fi baza de date pentru datele de
            înregistrare ale domeniului de nivel superior .eu, baza de date pentru registratorii
            acreditați ai domeniului de nivel superior .eu, serverul cu autoritate principal pentru
            domeniul de nivel superior .eu, serviciul de depozitare la terți neutri (escrow) a datelor
            aferente fișierelor zonale și informațiile privind înregistrarea numelor de domenii,
            sistemul de servicii publice de căutare și site-ul web care conține informații actualizate
            privind politicile și înregistrarea aferente domeniului de nivel superior .eu.
     (7)    Pentru a se asigura un nivel adecvat de gestionare a domeniului de nivel superior .eu,
            cererea de candidaturi publicată de Comisie ar trebui să stabilească un prag minim care
            să fie îndeplinit de către un candidat, pe baza criteriilor de selecție, pentru a putea fi
            desemnat ca registru.
     (8)    Pentru a asigura transparența procedurii, Comisia ar trebui să își motiveze deciziile, iar
            motivația ar trebui să fie comunicată candidaților.
     (9)    Candidatul cel mai bine clasat, pe baza scorului de evaluare, ar trebui desemnat ca
            registru. În cazul în care nu se încheie contractul cu registrul desemnat, Comisia ar
            trebui să poată desemna ca registru următorul candidat din clasament.
     (10)   Pentru a da posibilitatea ca procedura de selecție a registrului, care trebuie încheiată
            cel târziu la 12 octombrie 2021, prin semnarea contractului, să fie corectă și
            competitivă, prezentul regulament ar trebui să intre în vigoare în ziua următoare datei
            publicării în Jurnalul Oficial al Uniunii Europene.
     ADOPTĂ PREZENTUL REGULAMENT:

                                               Articolul 1
                                                 Obiect
     Prezentul regulament stabilește criteriile de eligibilitate și de selecție pentru registrul
     domeniului de nivel superior .eu, precum și procedura de desemnare a acestuia, în
     conformitate cu principiile deschiderii, transparenței și nediscriminării.

                                               Articolul 2
                                         Criterii de eligibilitate
     1.      Registrul este o organizație fără scop lucrativ constituită în conformitate cu legislația
             unui stat membru. Acesta are sediul social, administrația centrală și locul principal de
             desfășurare a activității pe teritoriul Uniunii.
     2.      Infrastructura necesară pentru a îndeplini funcțiile principale ale registrului, astfel
             cum sunt acestea prevăzute la articolul 5 alineatul (2), este situată pe teritoriul
             Uniunii.
     3.      În cazul în care organizația fără scop lucrativ este înființată de un consorțiu de
             întreprinderi sau de un grup de contractanți, fiecare entitate care face parte dintr-un
             astfel de consorțiu sau de grup are sediul social, administrația centrală și locul
             principal de desfășurare a activității pe teritoriul Uniunii.
     4.      Registrul se angajează să își îndeplinească sarcinile în calitate de contractant
             principal. Subcontractarea poate fi permisă numai dacă acest lucru este necesar
             pentru desfășurarea activității și dacă s-a obținut o autorizare scrisă prealabilă din
             partea Comisiei.

RO                                                  5                                                    RO
 ---pagebreak---                                            Articolul 3
                                          Candidaturile
     1.   În dosarul de candidatură trebuie să se specifice în mod clar statele membre în care s-
          a înființat organizația fără scop lucrativ și să se furnizeze informații complete privind
          amplasarea sediului său social și a administrației centrale, precum și privind locul
          principal de desfășurare a activității.
     2.   În cazul în care organizația fără scop lucrativ este înființată de un consorțiu de
          întreprinderi sau de un grup de contractanți, dosarul de candidatură furnizează
          informații cu privire la diferitele roluri și la statutul fiecărui membru al consorțiului
          sau grupului, inclusiv toate informațiile prevăzute la alineatul (1) din prezentul
          articol.
     3.   În cazul în care una sau mai multe entități care fac parte din consorțiu sau din grup
          sunt entități cu scop lucrativ, dosarul de candidatură furnizează informații cu privire
          la măsurile pe care consorțiul sau grupul se angajează să le ia pentru a garanta
          separarea juridică și financiară a oricărei activități cu scop lucrativ de activitățile
          aferente funcției de registru.
     4.   Dosarul de candidatură include o descriere a organizării interne a organizației fără
          scop lucrativ și este însoțit de toate documentele justificative solicitate în cererea de
          candidaturi pentru selectarea registrului.

                                            Articolul 4
                                       Calitatea serviciilor
     1.   Registrul urmărește excelența operațională și asigură o calitate înaltă a serviciilor la
          prețuri competitive. Comisia evaluează capacitatea candidaților eligibili de a asigura
          calitatea serviciilor necesară. Acest criteriu are o pondere de 40 % în scorul total de
          evaluare.
     2.   Candidații furnizează informații privind experiența lor în domenii având legătură cu
          organizarea, administrarea și gestionarea numelor de domenii.
     3.   Candidații descriu modul în care intenționează să gestioneze domeniul de nivel
          superior .eu într-un mod care să asigure un nivel ridicat de calitate a serviciilor
          furnizate, ținând cont de specificațiile funcționale și de performanță minime pentru
          serviciile de registru al domeniilor de nivel superior de țară stabilite de Corporația
          pentru alocarea de nume și numere de domenii internet.
     4.   Candidații descriu ce măsuri intenționează să instituie pentru a asigura un nivel
          ridicat de securitate și încredere în domeniul de nivel superior .eu.

                                          Articolul 5
                                    Resurse umane și tehnice
     1.   Comisia evaluează resursele umane și tehnice ale candidatului. Acest criteriu are o
          pondere de 30 % în scorul total de evaluare.
     2.   Candidații furnizează informații privind resursele lor umane și tehnice și explică de
          ce consideră că aceste resurse sunt suficiente pentru îndeplinirea următoarelor
          funcții:
          (a)   organizarea, administrarea și gestionarea domeniului de nivel superior .eu,
                inclusiv în ceea ce privește întreținerea bazelor de date și a serviciilor publice

RO                                               6                                                    RO
 ---pagebreak---                 de căutare aferente, înregistrarea numelor de domenii, operarea registrului de
                nume de domenii, operarea serverelor de nume de domeniu de nivel superior
                ale registrului și crearea și gestionarea fișierelor zonale ale domeniului de nivel
                superior;
          (b)   asigurarea faptului că serviciile lor sunt furnizate în condiții de calitate ridicată,
                transparență, securitate, stabilitate, predictibilitate, fiabilitate, accesibilitate,
                eficiență, nediscriminare, concurență echitabilă și protecție a consumatorilor;
     3.   Candidații descriu în dosarele lor de candidatură tipul de organizare, administrare și
          gestionare pe care intenționează să le instituie pentru a îndeplini funcțiile prevăzute
          la alineatul (2), inclusiv în ceea ce privește următoarele elemente:
          (a)   resursele umane și sistemele necesare;
          (b)   software și hardware;
          (c)   structurile necesare pentru operarea și gestionarea domeniului de nivel superior
                .eu.
     4.   Candidații explică de ce consideră că resursele lor, inclusiv capacitățile umane și
          tehnice, sunt suficiente pentru îndeplinirea funcției de registrator, în cazul în care
          Comisia ar solicita activarea unei astfel de funcții pentru îndeplinirea unor obiective
          de politică specifice. Candidatul furnizează, de asemenea, informații privind modul
          în care alocarea acestor resurse pentru îndeplinirea funcției de registrator este
          conformă cerințelor prevăzute la articolul 7 alineatul (2) din Regulamentul (UE)
          2019/517.
     5.   Candidații furnizează informații privind modul în care intenționează să se asigure că
          întreaga structură organizatorică și operațională este funcțională de așa natură încât
          să poată începe să funcționeze ca registru la data de 13 octombrie 2022.

                                           Articolul 6
                         Capacitatea financiară și respectarea normelor
     1.   Comisia evaluează capacitatea financiară a candidaților eligibili. Acest criteriu are o
          pondere de 30 % în scorul total de evaluare.
     2.   Candidații trebuie:
          (a)   să demonstreze un nivel de securitate și stabilitate financiară adecvat pentru a
                îndeplini sarcinile registrului;
          (b)   să furnizeze informații complete privind costurile anticipate și cerințele de
                capital pentru a organiza, a administra și a gestiona domeniul de nivel superior
                .eu, privind disponibilitatea capitalului și privind asigurările; să comunice un
                model de venituri, inclusiv un model de stabilire a prețurilor, o cercetare de
                piață relevantă, un plan de marketing și dispoziții aplicabile în cazul
                întreruperii funcționării registrului;
          (c)   să descrie cum vor aplica principiile bunei gestiuni financiare;
          (d)   să furnizeze informații privind taxele pe care intenționează să le perceapă și să
                descrie modul în care sunt stabilite taxele pe baza costurilor suportate.
     3.   Candidații furnizează informații privind auditurile externe pe care le vor prezenta
          pentru a demonstra conformitatea cu Regulamentul (UE) 2019/517.

RO                                                7                                                      RO
 ---pagebreak---                                                Articolul 7
                                          Procedura de selecție
     1.      Comisia organizează o procedură de selecție deschisă, transparentă și
             nediscriminatorie pentru selectarea registrului. Cererea de candidaturi se publică în
             Jurnalul Oficial al Uniunii Europene. Candidații au la dispoziție cel puțin 30 de zile
             lucrătoare pentru a-și depune candidaturile.
     2.      Comisia poate apela la experți externi pentru consultanță și asistență în vederea
             analizării și/sau a evaluării candidaturilor. Acești experți externi sunt selectați pe
             baza experienței deținute și a gradului înalt de independență și imparțialitate.

                                              Articolul 8
                            Prima etapă a selecției – verificarea eligibilității
     1.      Candidații își transmit candidaturile Comisiei în conformitate cu instrucțiunile
             incluse în cererea de candidaturi.
     2.      Comisia le poate solicita candidaților să furnizeze, într-un termen stabilit, informații
             suplimentare privind îndeplinirea criteriilor de eligibilitate. În cadrul procesului de
             verificare a eligibilității, Comisia evaluează:
             (a)    dacă candidatura a fost depusă cel târziu la termenul indicat în cererea de
                    candidaturi;
             (b)    conformitatea cu cerințele prevăzute la articolele 2 și 3;
             (c)    dacă dosarul de candidatură este complet și, după caz, dacă candidatul a
                    furnizat informațiile suplimentare solicitate de Comisie în temeiul alineatului
                    (2).
     3.      În termen de 40 de zile lucrătoare de la data finală pentru depunerea candidaturilor,
             Comisia decide cu privire la eligibilitatea candidaților. În cazul în care decide că un
             candidat nu îndeplinește criteriile de eligibilitate, Comisia motivează această decizie.
             Comisia comunică de îndată această decizie candidatului în cauză.
     4.      Comisia face publică lista candidaților eligibili.

                                               Articolul 9
                    A doua etapă a selecției – clasificarea și desemnarea registrului
     1.      În termen de 80 de zile lucrătoare de la publicarea listei candidaților eligibili,
             Comisia ierarhizează, pe baza criteriilor de selecție, candidații eligibili care au atins
             nivelul minim al scorului de evaluare indicat în cererea de candidaturi.
     2.      Comisia informează candidații eligibili în privința clasamentului final.
     3.      Comisia desemnează ca registru candidatul cel mai bine plasat în clasament. Comisia
             publică decizia de desemnare a registrului în Jurnalul Oficial al Uniunii Europene.

                                             Articolul 10
                   Desemnarea registrului în cazul în care contractul nu este încheiat
     În cazul în care se pune capăt negocierilor contractuale dintre registrul desemnat și Comisie
     fără încheierea unui contract, Comisia desemnează ca registru următorul candidat din

RO                                                   8                                                   RO
 ---pagebreak---      clasament. În cazul în care acest lucru nu este posibil, Comisia organizează o nouă procedură
     de selecție pentru selectarea registrului.

                                                Articolul 11
                                             Intrare în vigoare
     Prezentul regulament intră în vigoare în prima zi de la data publicării în Jurnalul Oficial al
     Uniunii Europene.

     Prezentul regulament este obligatoriu în toate elementele sale și se aplică direct în toate statele
     membre.
     Adoptat la Bruxelles, 14.5.2020

                                                   Pentru Comisie,
                                                   Președinta
                                                   Ursula VON DER LEYEN

RO                                                   9                                                     RO